གཞན་ཡང་ངེད་ཅག་གི་རེ་འདུན་གཙོ་བོ་ཞིག་ནི།འདས་པའི་ལོ་རྒྱུས་ནང་དུ་ཆོས་ལུགས་ཀྱི་ཆགས་སྡང་དབང་གིས་བརྩམས་པའི་བོད་ཀྱི་ལོ་རྒྱུས་དེབ་ཐེར་མི་ཉུང་བ་ཞིག་གི་ནང་དུ་བོན་དང་བོན་གྱི་སྐོར་ལ་མི་བདེན་སྒྲོ་སྐུར་མང་པོ་ཞིག་བྱས་ཡོད་ཅིང་དེ་ཡིས་མི་རྣམས་ལ་ས་བོན་ངན་པ་ཞིག་བཏབས་ཏེ་བོན་དང་བོན་ཙམ་དུ་མ་ཟད་བོད་ཀྱི་རྒྱལ་རབས་ལོ་རྒྱུས་རིག་གཞུང་དང་བཅས་པ་ལའང་མ་རྟོགས་ལོག་རྟོག་གིས་མགོ་བོ་རྨོངས་སུ་བཅུག་ཡོད།དེ་དག་ལ་དྲ་ལམ་འདི་ཡི་བརྒྱུད་ནས་བོན་དང་བོན་གྱི་ཡིན་ལུགས་ངོ་མ་ཇི་ཡིན་མཁྱེན་རྟོགས་བྱུང་སྟེ་ས་སྐྱེས་རྡོ་སྐྱེས་ཀྱི་བོད་མི་རིགས་ཀྱི་ཤེས་རིག་གི་མ་མའི་ཞལ་རས་གསལ་པོར་ངོ་འཕྲོད་པའི་རེ་བ་ཞུ་བཞིན་ཡོད།འོན་ཀྱང་ངེད་དྲ་ལས་ཚོགས་མི་ཚོར་མཚོན་ན་དེང་རབས་ཀྱི་གློག་ཀླད་ཀྱི་སྐོར་ལ་རྒྱུས་མངའ་དམའ་བར་མ་ཟད་དྲ་བའི་སྐོར་ལ་དེ་བས་ཀྱང་རྒྱུས་མངའ་དེ་ཙམ་མེད་པས་དྲ་བའི་བཀོད་བྱུས་ལས་སོགས་མ་འགྲིག་མ་འཐུས་པ་བྱུང་རིགས་ལ་འདི་ནས་བཟོད་གསོལ་ཞུ་རྒྱུ་མ་ཟད་ཉམས་མྱོང་གསོག་རིམ་བཞིན་དུ་ཡར་རྒྱས་ཀྱི་རྣམ་པར་བསྐྱོད་ཐབས་ཀྱིས་ཁྱེད་རྣམས་ཀྱི་ཐུགས་རེ་བསྐོང་ཐུབ་པའི་རེ་བའང་བྱེད་བཞིན་ཡོད།